ΓΡΑΠΤΗ ΕΡΩΤΗΣΗ E-1100/98

υποβολή: Daniela Raschhofer (NI) προς την Επιτροπή

(8 Απριλίου 1998)

Θέμα: Εξωτερική αξιολόγηση του Ευρωπαïκού Ιδρύματος Επαγγελματικής Κατάρτισης

Η επιβαλλόμενη από τον κανονισμό αριθ. 1360/90(1), άρθρο 17 εξωτερική αξιολόγηση του Ευρωπαϊκού Ιδρύματος Επαγγελματικής Κατάρτισης ολοκληρώθηκε στις 9 Μαΐου 1997. Επιπρόσθετα, παράλληλα με αυτή την αξιολόγηση, υπάλληλοι της Επιτροπής εξεπόνησαν ίδιες αναλύσεις. Η έκθεση την εξωτερικών συμβούλων παραθέτει ορισμένες σοβαρές ελλείψεις επί των οποίων ελάχιστα υπεισέρχεται η έκθεση της Επιτροπής.

1. Πώς αιτιολογείται το γεγονός ότι για τον ίδιο στόχο "αξιολόγηση, κατά πόσον επιτυγχάνει το Ίδρυμα τους στόχους του" πραγματοποιείται έλεγχος τόσον από εξωτερικούς συμβούλους όσον και από ιδίους υπαλλήλους;

2. Σημειώθηκαν κατά την αξιολόγηση και από τις δύο πλευρές επικαλύψεις και υπήρξε συνεργασία σε συγκεκριμένες περιπτώσεις;

3. Ποιά είναι τα καθοριστικά κριτήρια για την ανάθεση της αξιολόγησης σε εξωτερικούς φορείς, δηλαδή σε εμπειρογνώμονες;

4. Θα μπορούσε η αξιολόγηση να είχε πραγματοποιηθεί αποκλειστικά από ιδίους υπαλλήλους και θα είχε καταλήξει στο ίδιο επικριτικό αποτέλεσμα;

5. Σε τί ύψος ανήλθε η αμοιβή της εξωτερικής αξιολόγησης από την εταιρεία SOFRECO;

Απάντηση της κας Cresson εξ ονόματος της Επιτροπής

(4 Ιουνίου 1998)

Το άρθρο 17 του κανονισμού του Συμβουλίου (ΕΟΚ) 1360/90 της 7ης Μαΐου 1990, που ιδρύει ένα Ευρωπαϊκό Ίδρυμα Επαγγελματικής Κατάρτισης(2), απαιτεί από την Επιτροπή να ορίσει διαδικασία παρακολούθησης και αξιολόγησης της πείρας που αποκτιέται από τη λειτουργία του και να υποβάλει έκθεση στο Κοινοβούλιο, στο Συμβούλιο και στην Οικονομική και Κοινωνική Επιτροπή σχετικά με τα αποτελέσματα της εν λόγω διαδικασίας. Η Επιτροπή υπέβαλε την έκθεση της στις 18 Ιουλίου 1997(3).

1. Η έκθεση της Επιτροπής βασίζεται σε αξιολόγηση του Ευρωπαϊκού Ιδρύματος Επαγγελματικής Κατάρτισης καθώς και σε πληροφορίες που συλλέχθηκαν με τη διαρκή παρακολούθηση του Ιδρύματος. Η αξιολόγηση εκπονήθηκε στο διάστημα από το Φεβρουάριο έως τον Απρίλιο του 1997 από εξωτερικό φορέα (SOFRECO) και όχι απέυθείας από την Επιτροπή. Οι πληροφορίες που συλλέχθηκαν μέσω της παρακολούθησης απορρέουν ιδίως από τη διαρκή και στενή συνεργασία της Επιτροπής με το Ευρωπαϊκό Ίδρυμα Επαγγελματικής Κατάρτισης. Οι δύο πηγές πληροφοριών υπήρξαν αμοιβαία συμπληρωματικές. Η έκθεση της Επιτροπής της 18ης Ιουλίου 1997 συνοψίζει τα αποτελέσματα της αξιολόγησης (τμήμα 4) και εξάγει ορισμένα συμπεράσματα χρησιμοποιώντας επίσης την εμπειρία που απέκτησε η Επιτροπή μέσω της παρακολούθησης (ιδίως το τμήμα 6).

2. Η αξιολόγηση από εξωτερικό φορέα ακολούθησε συγκεκριμένη εντολή και δεν σημειώθηκαν επικαλύψεις με άλλες ενέργειες. Η έκθεση της Επιτροπής συντάχθηκε υπό το φως της εξωτερικής αξιολόγησης και επωφελήθηκε από τη στενή συνεργασία με την ομάδα εξωτερικής αξιολόγησης.

3. Η υποστήριξη από εξωτερικό συνεργάτη επιδιώχθηκε ιδίως για να εξασφαλιστούν επαρκείς πόροι (προσωπικό, χρόνος, διοικητική ικανότητα) για την εκπόνηση περιεκτικής μελέτης μέσα στη δεδομένη χρονική περίοδο.

4. Όπως έχει ήδη σημειωθεί, η Επιτροπή δεν διέθετε τους κατάλληλους πόρους για την εκπόνηση μιας τέτοιας μελέτης αξιολόγησης στη δεδομένη περιορισμένη χρονική περίοδο. Στην έκθεση της οι παρατηρήσεις της ίδιας της Επιτροπής, ιδίως όσον αφορά τον μελλοντικό στόχο του Ευρωπαϊκού Ιδρύματος Επαγγελματικής Κατάρτισης, χρησιμοποιούν ευρέως τις κύριες συστάσεις των αξιολογητών.

5. Η δαπάνη της εξωτερικής αξιολόγησης ανήλθε σε 223.296 ECU.

(1) ΕΕ L 131, 23.5.1990, σελ. 1.

(2) ΕΕ L 131, 23.5.1990., όπως τροποποιήθηκε από τον κανονισμό (ΕΚ) 2063/94 (1) L 216, 20.8.1994.

(3) COM(97)379 τελικό.